b'\n_START_ARTICLE_\nW. T. Cosgrave\n_START_PARAGRAPH_\nWilliam Thomas Cosgrave (iiriksi Liam Tom\xc3\xa1s Mac Cosgair; 5. kes\xc3\xa4kuuta 1880 Dublin \xe2\x80\x93 16. marraskuuta 1965 Dublin) oli irlantilainen valtiomies, joka toimi Irlannin vapaavaltion p\xc3\xa4\xc3\xa4ministerin\xc3\xa4 vuosina 1922\xe2\x80\x931932._NEWLINE_Irlannin p\xc3\xa4\xc3\xa4ministerin\xc3\xa4 1970-luvulla toiminut Liam Cosgrave on h\xc3\xa4nen poikansa.\n_START_SECTION_\nUra\n_START_PARAGRAPH_\nCosgrave liittyi jo nuorena Sinn F\xc3\xa9in -puolueeseen ja h\xc3\xa4net valittiin vuonna 1909 sen edustajana Dublinin kaupunginvaltuustoon. H\xc3\xa4n liittyi vuonna 1913 perustettuihin Irlannin vapaaehtoisjoukkoihin ja j\xc3\xa4i seuraavana vuonna niiden radikaaliin v\xc3\xa4hemmist\xc3\xb6\xc3\xb6n, joka kielt\xc3\xa4ytyi liittym\xc3\xa4st\xc3\xa4 Britannian armeijaan. Cosgrave osallistui vuoden 1916 ep\xc3\xa4onnistuneeseen p\xc3\xa4\xc3\xa4si\xc3\xa4iskapinaan. Kapinan j\xc3\xa4lkeen h\xc3\xa4net vangittiin ja tuomittiin kuolemaan, mutta tuomio lievennettiin elinik\xc3\xa4iseksi vankeudeksi. H\xc3\xa4n vapautui kes\xc3\xa4kuussa 1917 yleisell\xc3\xa4 armahduksella. Viel\xc3\xa4 samana vuonna h\xc3\xa4net valittiin t\xc3\xa4ytevaalissa Ison-Britannian parlamentiin Kilkennyn edustajana. H\xc3\xa4net valittiin uudelleen seuraavana vuonna Sinn F\xc3\xa9inin saadessa murskavoiton, mutta puolueensa muiden edustajien tavoin h\xc3\xa4n ei ottanut parlamenttipaikkaansa vastan vaan liittyi Dubliniin perustettuun Irlannin kansalliskokoukseen eli D\xc3\xa1il \xc3\x89ireanniin. Irlannin tasavaltalaishallituksessa Cosgrave toimi kunnallishallinnosta vastanneena ministerin\xc3\xa4. Irlannin itsen\xc3\xa4isyyssodan aikana 1919\xe2\x80\x931921 h\xc3\xa4nen teht\xc3\xa4v\xc3\xa4n\xc3\xa4\xc3\xa4n oli taivutella Irlannin paikallishallintoelimet tukemaan tasavaltaa ja kielt\xc3\xa4ytym\xc3\xa4\xc3\xa4n yhteisty\xc3\xb6st\xc3\xa4 brittiviranomaisten kanssa._NEWLINE_Cosgrave tuki joulukuussa 1921 solmittua kiistelty\xc3\xa4 Ison-Britannian ja Irlannin sopimusta ja 1922 h\xc3\xa4nest\xc3\xa4 tuli Michael Collinsin johtaman v\xc3\xa4liaikaisen hallituksen kuntaministeri sek\xc3\xa4 my\xc3\xb6hemmin valtiovarainministeri. Kun Collins sis\xc3\xa4llissodan puhjettua siirtyi hein\xc3\xa4kuussa 1922 johtamaan armeijaa, Cosgrave tuli 25. elokuuta h\xc3\xa4nen tilalleen v\xc3\xa4liaikaisen hallituksen johtoon. Kahta viikkoa my\xc3\xb6hemmin h\xc3\xa4net valittiin my\xc3\xb6s D\xc3\xa1il \xc3\x89ireannin puheenjohtajaksi \xc3\xa4kisti kuolleen Arthur Griffithin tilalle. Kun Irlannin vapaavaltion perustanut sopimus astui voimaan 6. joulukuuta 1922, Cosgravesta tuli toimeenpanvan neuvoston puheenjohtaja eli p\xc3\xa4\xc3\xa4ministeri. Huhtikuussa 1923 h\xc3\xa4net valittiin my\xc3\xb6s vastaperustetun Cumann na nGaedheal -puolueen johtajaksi. H\xc3\xa4n onnistui luomaan sis\xc3\xa4llissodan j\xc3\xa4lkeiseen Irlantiin vakaan ja demokraattisen hallinnon, ja 1923 Irlanti liittyi Kansainliittoon. Veroja nostanut Cosgraven hallitus ei tosin ollut kovin suosittu kansan parissa, mutta varteenotettava oppositio puuttui, sill\xc3\xa4 Eamon de Valeran johtaman Sinn F\xc3\xa9inin edustajat boikotoivat parlamenttia._NEWLINE_Hein\xc3\xa4kuussa 1927 varap\xc3\xa4\xc3\xa4ministeri Kevin O\xe2\x80\x99Higginsin salamurha synnytti poliittisen kriisin, jonka aikana hallitus s\xc3\xa4\xc3\xa4d\xc3\xa4tti perustuslainvastaisiksi tulkittuja j\xc3\xa4rjest\xc3\xb6j\xc3\xa4 vastaan suunnatun lain yleisest\xc3\xa4 turvallisuudesta. Lain mukaan parlamenttivaaliehdokkaiden oli sitouduttava ottamaan paikkansa vastaan ja vannomaan uskollisuudenvala. T\xc3\xa4m\xc3\xa4n j\xc3\xa4lkeen de Valeran uusi puolue Fianna F\xc3\xa1il ilmoitti osallistuvansa jatkossa parlamenttity\xc3\xb6h\xc3\xb6n, mik\xc3\xa4 muutti poliittisia voimasuhteita melkoisesti. Cosgrave pyysi hajottamaan parlamentin. Syyskuun 1927 vaaleissa Cumann na nGaedheal s\xc3\xa4ilyi suurimpana puolueena, mutta ei saanut en\xc3\xa4\xc3\xa4 enemmist\xc3\xb6\xc3\xa4. Cosgrave jatkoi silti p\xc3\xa4\xc3\xa4ministerin\xc3\xa4, kunnes de Valera sai suuren voiton vuoden 1932 vaaleissa. Syyskuussa 1933 Cosgravesta tuli uuden Fine Gael -puolueen johtaja, joka muodostui Cumann na nGaedhealin yhdistyess\xc3\xa4 kahden pienemm\xc3\xa4n puolueen kanssa. H\xc3\xa4n johti Irlannin johtavaksi oppositiopuolueeksi muodostunutta Fine Gaelia vuoteen 1944 asti, jolloin vet\xc3\xa4ytyi el\xc3\xa4kkeelle.'